Dokters moet nog Schwartz se kiem identifiseer | Netwerk24
Deur Susan Cilliers 16 Februarie 2020 16:12
Corné Oosthuizen van CO Productions het Sondagmiddag gesê dis nog nie seker wanneer Schwartz ontslaan sal word nie, omdat dokters wag vir die uitslae van die gekweekte kultuur (van sy infeksie) sodat die kiem wat hy opgedoen het, geïdentifiseer kan word.
"Die chirurg sal dan besluit of die poort (waardeur hy medikasie vir motorneuronsiekte ontvang), vervang moet word."
Die foto en inskrywing wat André Schwartz Saterdag op sy Facebook-blad geplaas het. Foto: Facebook
Schwartz is in April 2018 met motorneuronsiekte (MNS) gediagnoseer. Volgens Oosthuizen hou sy opname in die hospitaal nie regstreeks met die siekte verband nie. Schwartz het vermoedelik wel 'n infeksie opgedoen deur die poort. Oosthuizen het Schwartz se aanhangers verseker dat geeneen van sy optredes deur sy opname in die hospitaal geraak sal word nie. Hy sê dit gaan "ongelooflik goed" met Schwartz se MNS-behandeling, en dat hy geen agteruitgang toon sedert hy met die behandeling begin het nie.
Schwartz se toestand het ook verbeter sedert hy Vrydagaand in die hospitaal se waakeenheid opgeneem is. "Personeel het sy koors afgebring en hom by sy bewussyn gehou," sê Oosthuizen.
Schwartz het Saterdag 'n foto van homself in sy hospitaalbed op sy Facebook-blad geplaas, met die volgende inskrywing: "Interessante manier om Valentynsdag te eindig! In die ICU ná septiese skok. Dit gaan nou baie beter."
Schwartz was sedert sy diagnose met MNS openlik daaroor en sy besluit om desondanks voluit te leef. Hy het in Januarie in 'n onderhoud met Huisgenoot gesê behalwe vir moegheid, het hy nog nie ingrypende simptome nie. Hy het wel die gebruik van die linkerkant van sy tong verloor, maar dis nie opvallend in sy spraak of sang nie. Schwartz het steeds 'n vol program.